Ontvoerders eis miljoene vir SA joernalisShiraaz Mahomed. Foto: Facebook Ontvoerders eis ŉ loskoopbedrag van US$1,5 miljoen (ongeveer R21,5 miljoen) vir die Suid-Afrikaanse fotojoernalis Shiraaz Mahomed, het die rampverligtingsorganisasie Gift of the Givers Saterdag gesê. Dit volg ná Mahomed se ontvoerders in Sirië ŉ video op 26 April aan die organisasie gestuur het as bewys dat hy nog leef. Hulle het hierdie week geëis dat onderhandelings moet voortgaan, het Imtiaz Sooliman, woordvoerder van die organisasie, in ŉ verklaring gesê. Alhoewel die ontvoerders $1,5 miljoen eis, het die Gift of the Givers dit reeds duidelik gemaak dat dit nie moontlik is nie. Hulle het aan die ontvoerders verduidelik dat Mahomed se familie nie die geld het nie en hy is ook nie in diens van ŉ groot onderneming wat die betaling kan doen nie, en die Suid-Afrikaanse regering sal ook nie die loskoopbedrag betaal nie. “Hulle het gesê hulle gun ons tyd om opsies te oorweeg,” het Sooliman bygevoeg. “In ŉ daaropvolgende gesprek het ons gesê die bedrag is te hoog en hulle het gesê dit is onderhandelbaar. Hulle het Donderdagaand weer gebel. Hulle blyk angstig te wees en gesê hulle moet dringend dié onderhandeling afhandel. Die Russe is besig om die suide van Idlib en die noorde van Hama baie aggressief aan te val en hulle is besorg dat Shiraaz tydens een van die bomaanvalle kan sterf. “Ons het [Saterdag] Shiraaz se familie besoek om die nuwe verwikkeling en moontlike gevolge te bespreek. Dit is presies waarvoor Shiraaz bang was in die video waar hy bystand versoek vir sy vrylating. Ons hospitaal in Sirië het bevestig dat die bomaanvalle beduidend toegeneem het. Die gesondheidsorgadministrasie in Idlib het versoek dat Gift of the Givers se Ar Rahma-hospitaal een van die fasiliteite sal wees om op bystand te wees om pasiënte van so ver weg as 70 km te ontvang. Ons het [Vrydag] ons eerste twee pasiënte ontvang.” Sooliman het gesê die organisasie is ook in gesprek met godsdienstige leiers wat briewe sal verskaf waarin die onvoorwaardelike vrylating van Shiraaz versoek word om ŉ tragedie te voorkom. “Ons het Pierre Korkie verloor op die dag wat sy vrylating verseker is. Stephen McGown se ma is oorlede een maand voor sy vrylating. Ons wil beslis nie weer só voorval beleef nie,” het hy bygevoeg. Mahomed is vroeg in 2017 in Sirië ontvoer. Lees alle berigte oor Shiraaz Mahomed op Maroela Media.